  Виталий Пронин Шаерамы дасяськон мынэ нырысетӥез Брангурт калыккуспо фестивальлы. Со ортчоз 29-тӥ гудрикошконысен 4-тӥ куарёсёнозь. Ужрадэз ортчыто Россиысь но шаерысьтымы калык творчествоя юртъёс.Та фестивалез бурд улаз басьтӥзы Россиысь культурая министерство но Удмурт Республикалэн Правительствоез. Шаерысьтымы культурая, печатья но иворъёсъя министерствоысь специалистт Альбина Апаева верамъя, туннэ нуналлы тодмо ини, кинъёс лыктозы та фестивале.- Дорамы Башкириысь, Бурятиысь, Мордовиысь, Чувашиысь, Карелиысь, Липецк, Омск, Ульяновск улосъёсысь фольклор коллективъёс, нимаз кырзасьёс но кырӟанъя-эктонъя ансамбльёс. Вуозы кунгож сьӧрысь куноос но, кылсярысь, фестивале пыриськыны мылкыд каремзы сярысь веразы ини Португалиысь, Китайысь но Латвиысь коллективъёс. Калыккуспо ужрадын Удмуртилэн нимыныз калыкез шумпоттоз шаерысьтымы тямыс ансамбль. Со ваньмызлы тодмо коллективъёс, пӧртэм конкурсъёсын вормисьёс, кылсярысь: Пичи Пурга ёросысь «Зарни шеп», Воткинскысь «Забава», Можга ёросысь «Марӟан» ансамбльёс но мукет усточиос. Фестиваль кутскоз данэ потэм песяйёсмылэн вордскем гуртысенызы, отын ортчоз «Брангурт шыкысъёс » праздник. Нош сиё-дано фестивалез усьтон луоз 30-тӥ гудрикошконэ Удмуртиысь кун циркын, - шуэ Альбина Апаева.Фестивальлэн программаез туж узыр. Кырӟан-веран сяна, Ижысь Эшъяськон юртын ортчоз бадӟым котырес ӝӧк. Отын вераськон мыноз туала улонын пӧртэм выжыысь калыкъёслэсь культуразэс, искусствозэс утён но вӧлмытон сярысь. Нош 31-тӥ гудырикошконэ «Лудорвай» музей-заповедникын «Юмшан» ортчоз. Татын куноосты удмурт калыклэн улэм-вылэменыз тодматэм сяна, фестивале лыктэмъёслы мастер-классъёс радъялозы.Ужрад йылпумъяськоз «Этнопати» эктон ӝытэн. 3-тӥ куарусёнэ кунгож сьӧрысь коллективъёс Дэри, Вотка, Кияса ёросъёсы фольклор праздникъёсы вуылозы.Куноосты ӟеч пумитаны но шулдыртыны дасясько шаерысьтымы коллективъёс. Кылсярысь, Яр ёросысь Ворца гуртысь «Бесермян крезь» ансамбль кӧня ке нуналъёс ӵоже ини программазэ вошъя, выльдэ, волятэ. Та гуртысь культура юртэн кивалтӥсь Надежда Дюкина верамъя, ансамбльзы мукетъёсыныз ӵошатсыса, бездыт уз адскы.- Та ансамблямы 15 кузя усточиос ветло, кивалтэ соосын Екатерина Дюкина. Ансамбльлэн репертураез тунсыко. Ворцаысь кырӟась-верасьёс бесерман культураез, сям-йылолъёсты утьыны но калык доры вуттыны тыршо. Туэ гужем гинэ соос Чувашиын ортчем «Вместе мы - Россия» фестивальысь лауреат нимын бертӥзы. Отын возьматӥзы «Ныл куран» обрядэз. Брангурт фестивальлы сям-йылол ӧм дасялэ, возьматомы куинь бесерман кырӟанэз но парен эктонэз. Та кырӟанъёсты ми крезь шуиськом. Соос туж вашкалаесь ини, 100 арлэсь кема та гуръёсты бесерман калык кырӟа ини. Ваньмыз соосты быдэстыны но уз быгатэ. Ӵапак соосты ик, шулдыръёссэ но, ӝожъёссэ но фестивальын ми возьматомы, - шуэ Надежда Ивановна.Галина СемёноваТуспуктэмез: www.buranovskie-babushki.ru Теги: Брангурт Брангуртысьпесянайёс фестиваль  